钦定古今图书集成/明伦汇编/氏族典/第235卷 > 张昌
## 钦定古今图书集成/明伦汇编/氏族典/第235卷 > 张昌

按《晋书张昌传》：“昌本义阳蛮也。少为平氏县吏，武力
过人，每自占卜，言应当富贵，好论攻战，侪类咸共笑
之。及李流寇蜀，昌潜遁半年，聚党数千人。会壬午诏
书发武勇以赴益土，人咸不乐西征，昌党因之诳惑。
是岁江夏大稔，流人就食者数千口。太安二年，昌于
安陆县石岩山屯聚，去郡八十里，诸流人及避戍役”
者多往从之。昌乃易姓名为李辰，据有江夏，即其府
库造妖言，云“当有圣人出。”山都。县吏丘沈遇于江夏，
昌名之为圣人，盛车服出迎之，立为天子，置百官。沈
易姓名为刘尼，称汉后，以昌为相国。昌兄味为车骑
将军，弟放广武将军，各领兵于石岩中作宫殿，群小
互相扇动，人情皇惧。江沔间一时焱起，竖牙旗，鸣鼓
角以应昌，旬月之间，众十三万。新野王歆上言，“请台
敕诸军三道救助。”于是刘乔据汝南，前将军赵骧据
宛，助平南将军羊伊距守。昌遣其将军黄林为大都
督，率二万人向豫州。乔遣将军李杨逆击，大破之。林
等东攻弋阳，又遣其将马武破武昌，害太守。昌自领
其众，西攻宛，破赵骧，害羊伊；进攻襄阳，害新野王歆。
昌别率石冰东破江、扬二州，伪置守长。当时五州之
境，皆畏逼从逆，又遣其将陈贞、陈兰、张甫等攻长沙、
湘东、零陵诸郡。昌虽跨带五州，树立牧守，皆盗桀小
人，而无禁制，人情渐离。是岁，诏以刘弘镇宛，弘遣司
马陶侃等率众讨昌于竟陵，刘乔又遣将军李杨、督
护尹奉，总兵向江，夏侃等与昌苦战累日，大破之，昌
乃沉窜于下儁山。明年秋，乃擒之，传首京师，同党并
夷三族。